**Tájemlékek** c. önálló kiállításom az Art Hotel Szeged galéria első tárlata. A képeken látható tájak valóságos és képzeletbeli vidékek színhelyei, szellemi jelentéshordozói. Bármelyik kép közegébe is lép  a tárlatnéző földrétegek, struktúrák egymásra épülő bűvös szerkezete, színatmoszférája öleli körbe. Indulás és érkezés, utazások… emlékek valaha látott, valahol létező tájakról!

A tárlat 2013.augusztus 31-ig tekinthető meg,

naponta 8.00-24.00 óráig.

**Ale Ildikó Tájemlékek című tárlatával nyitott Szeged új galériája**

**Képzőművészet az Art Hotel Szegedben**

Izgalmas kiállítóhellyel és hozzá kapcsolódó programtervvel jelentkezik az áprilisban megnyílt  Art Hotel Szeged.

Első kiállítója, Ale Ildikó festőművész  felülírja a művészről alkotott sztereotip elképzeléseket: ahogy ő fogalmaz - 21. századi módon ötvözi az alkotót a menedzserrel,- a képek megalkotója, tárlatainak kurátora, a szcéna rendezője és a kapcsolódó programok szervezője is lesz. Budea Ildikóval, a szálló igazgató asszonyával közösen alakítják ki a szálloda és a város életébe szervesen illeszkedő galériát, amely a szálloda adottságait  és a tervezett programokat illetően is különleges kihívás lesz.

 Szokatlan térlehetőségek adnak felületet a képeknek, valamint rendhagyó  világítástervezési feladatot a rendezőnek.  A tárlatszervezés feladata csak részben új Ale Ildikó számára, kiállításait mindig végigkísérte a meghívóktól a sajtómegjelenésekig, tudván, hogy ezek is mindig a művészt képviselik. Szakmai attitűdjét jelzi az is, hogy folyamatosan képzi magát, így módja van mindig új szakmai impulzusokból is merítenie, idén a Moholy-Nagy Művészeti Egyetem múzeumi menedzsment szakát végezte el. A különleges, decemberig tervezett, több bemutatóból és a kísérőprogramokból álló projekt összetettsége miatt még inkább inspirálja.

 Budea Ildikó igazgató asszony hangsúlyozta: céljuk, hogy az Art Hotel ne csak szállóvendégeinek kínáljon újdonságot, hanem a szegediek vonzó találkozóhelye is legyen. Társművészeti programok, és a művészeti élethez szorosan kötődő szakemberek interaktív előadásai frissítik majd folyamatosan a kulturális étlapot.  A kiállításokról, programokról mind a médiákból, mind pedig a hotel és a művész honlapjáról  értesülhet  a közönség.

**Névjegy**: Ale Ildikó szegedi festőművész a rajzpedagógus végzettség megszerzése után a  Magyar Iparművészeti Egyetemen diplomázott 2000-ben, majd  Moholy-Nagy Művészeti Egyetem múzeumi menedzser szakán folytatott tanulmányokat. Számos országos és nemzetközi kiállítás résztvevője. A szegedi Art Hotelbe tervezett öt különböző témára épülő művészeti projektjére 2013.  augusztusától december végéig várja az érdeklődőket.

 A l e I l d i k ó

 festőművész

 [www.aleatelier.hu](http://www.aleatelier.hu/)